**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 23.07.2017, ora 08.00 – 24.07.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 24.07.2017, ora 07.00**

**RÂURI**

**Debitele au fost în general staţionare**, exceptând bazinul superior al Timișului și bazinul superior și mijlociu al Jiului, unde au fost în scădere.

Creșteri de niveluri și debite cauzate de precipitațiile căzute în interval sub formă de aversă s-au înregistrat pe unele râuri din bazinele hidrografice: Someșul Mare, Crișuri, Timiș, Bârzava, Lotru, Prahova, afluenții de dreapta ai Siretului și pe unele râuri din Dobrogea.

În interval s-a situat peste **COTA DE ATENȚIE** râul Someșul Mare la stația hidrometrică Valea Mare (110+10)-jud.BN.

Debitele se situează în general la valori cuprinse între 30-80% din mediile multianuale lunare, mai mici (sub 30% din normalele lunare) pe: Iza, Tur, Someș, Crasna, Barcău, Crişuri, Timiş, Caraș, Nera, Cerna, Bârlad, unele râuri din bazinele hidrografice: Mureș (Iara, Târnave, Domald, Secaș, Râul Mare, Râul Galben), Olt (Râul Negru, Cașin, Baraolt, Vârghiș, Homorod, Hârtibaciu), pe cursurile superioare ale Siretului, Prutului şi pe afluenţii acestuia.

În interval au fost emise: o **AVERTIZARE HIDROLOGICĂ** pentru fenomene imediate și cinci **ATENȚIONARI HIDROLOGICE** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staţionare.**

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri de debite, cauzate de precipitațiile sub formă de aversă, prognozate pe unele râuri din vestul, estul și centrul țării, precum și din zonele de deal și munte.

**DUNĂRE**

**Debitul la intrarea în ţară (secţiunea Baziaş) în intervalul 23 – 24.07.2017 a fost staţionar, având valoarea de 2700 m3/s**, situându-se sub media multianuală a lunii iulie (5350 m3/s).

Pe tot sectorul aval de Porţile de Fier debitele au fost în scădere uşoară.

**Debitul la intrarea în ţară (secţiunea Baziaş) va fi în scădere (2600 m3/s).**

Pe tot sectorul aval de Porţile de Fier debitele vor fi în scădere uşoară.

**2.** **Situaţia meteorologică în intervalul 23.07.2017, ora 09.00 – 24.07.2017, ora 06.00**

**ÎN ŢARĂ**

Vremea s-a mentinut călduroasă în aproape toată ţara, iar în regiunile din vest şi din sud a fost caniculă, precum şi disconfort termic accentuat; temperaturile maxime s-au încadrat între 28 de grade la Suceava, Târgu Neamţ, Sulina şi Mangalia şi 38 de grade la Arad şi Calafat. Cerul a fost variabil în prima parte a zilei, apoi, însă, instabilitatea atmosferică s-a manifestat prin înnorări temporar accentuate, frecvente descărcări electrice şi averse în zonele montane şi deluroase, local în vestul şi nord-vestul teritoriului şi pe arii mai restrânse în partea de sud-est şi centru. Ploile au avut şi caracter torenţial, iar în intervale scurte de timp s-au înregistrat cantităţi de apă ce au depăşit pe spaţii restrânse 15 l/mp şi izolat 30 l/mp. Au fost şi căderi de grindină, fiind consemnate, până la ora încheierii prezentului raport, cele din judeţele Arad, Bihor, Bistriţa Năsăud, Suceava, Vâlcea, Dâmboviţa, Buzău, Constanţa, precum şi din zona de munte a judeţului Caraş Severin şi de asemenea intensificări de scurtă durată ale vântului, cu rafale ce au depăşit izolat 60...70 km/h (din datele furnizate de staţiile din reţeaua meteorologică natională). La ora 06.00 se înregistrau valori termice între 12 grade la Miercurea Ciuc şi 25 de grade la Sulina.

Indicele temperatură-umezeală (ITU) a atins şi local a depăşit pragul de 80 de unităţi al disconfortului termic în Banat, în cea mai mare parte a Olteniei, a Munteniei şi a Crişanei, în sudul Moldovei, pe arii extinse în Dobrogea (cu excepţia litoralului) şi izolat în sud-vestul Transilvaniei.

***Observație:*** *începând de ieri de la ora 06.00 au fost în vigoare 78 mesaje privind fenomene meteorologice periculoase imediate, 16 avertizări cod portocaliu (5 emise de SRPV Bacău, 4 de SRPV Timisoara, 3 la CNPM Bucureşti pentru Muntenia, 2 la SRPV Constanta şi câte 1 la SRPV Cluj, respectiv SRPV Craiova) şi 62 de atenţionări cod galben (15 emise de SRPV Sibiu, 13 la SRPV Timișoara, 11 de SRPV Cluj, 10 la SRPV Bacău, 6 de CNPM Bucuresti pentru Muntenia, 4 de SRPV Constanţa şi 3 SRPV Craiova).*

**LA BUCUREŞTI**

Vremea s-a menţinut călduroasă, caniculară după-amiaza, iar disconfortul termic a fost accentuat; temperatura maximă a fost de 33 de grade la Afumaţi şi Băneasa şi 36 de grade la Filaret şi indicele temperatură-umezeală (ITU) a depăşit pragul critic de 80 de unităţi. Cerul a fost mai mult senin, iar vântul a suflat slab până la moderat. La ora 06.00 se înregistrau 20 de grade la Afumaţi, 21 de grade la staţia meteo Băneasa şi 22 de grade la Filaret.

**3. Prognoza meteorologică în intervalul 24.07.2017, ora 09.00 – 25.07.2017, ora 09.00**

**ÎN ŢARĂ**

Vremea se va menţine călduroasă în cea mai mare parte a ţării, local caniculară după-amiaza în vest şi în sud, iar disconfortul va fi ridicat, indicele temperatură-umezeală (ITU) urmând să atingă şi să depăşească pragul critic de 80 de unităţi. Temperaturile maxime se vor încadra în general între 28 şi 37 de grade. Cerul va fi variabil, cu înnorări temporar accentuate, averse, descărcări electrice, intensificări de scurtă durată ale vântului şi condiţii de grindină după-amiaza local în zonele de deal şi de munte şi pe spaţii restrânse în restul ţării; în orele serii şi noaptea gradul de instabilitate atmosferică va fi în creştere în jumătatea de vest a teritoriului, unde astfel de fenomene se vor semnala pe arii extinse, iar probabilitatea pentru vijelii şi grindină va fi ridicată. Cantităţile de apă vor depăşi local 20...25 l/mp. Minimele termice se vor situa între 14 şi 24 de grade.

**LA BUCUREŞTI**

Vremea va fi în continuare călduroasă, caniculară după-amiaza; temperatura maximă se va situa în jurul a 35 de grade, disconfortul va fi accentuat, indicele temperatură-umezeală (ITU) urmând a se situa peste pragul critic de 80 de unităţi. Cerul va fi mai mult senin, cu înnorări spre seară, iar vântul va sufla slab şi moderat. Minima termică va fi de 20...22 de grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**S.G.A. Harghita şi G.N.M. C.J. Harghita** informează despre producerea unei poluări accidentale a apei pârâului Vârghiş, posibil cu ape uzate menajere, în data de 23.07.2017, ora 15.10, în zona orasului Vlăhiţa, judeţul Harghita. Personalul S.G.A. Harghita s-a deplasat la faţa locului pentru investigaţii. Se va reveni cu informaţii suplimentare.

**2.3. Pe Marea Neagră**

**A.B.A. Dobrogea-Litoral** informează că la data de 23.07.2017, în jurul orei 20.50, a fost semnalat un delfin eşuat pe plaja din Constanţa (prelungirea Ion Raţiu).

Au fost informaţi, conform protocolului de colaborare, ONG Mare Nostrum şi I.N.C.D.M. „Grigore Antipa”.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

**G.N.M. Comisariatul Judeţean Teleorman** informează despre producerea unei poluări accidentale cu ţiţei a solului, în data de 23.07.17, ora 12.10, în zona localităţii Cosmeşti, judeţul Teleorman, ca urmare a avarierii conductei de pompare ţiţei de la Parc 33 la Parc 28O, ce aparţine SC OMV Petrom SA. A fost afectată o suprafaţă de aproximativ 200 mp de teren cultivat, proprietate privată. S-a oprit pomparea şi s-au luat primele măsuri de remediere.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.07.2017-23.07.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.